Mazda6
Mazda6 on Mazdan vuodesta 2002 lähtien valmistama ylemmän keskiluokan automalli, joka korvasi aiemman 626-mallin. Automalli on ollut varsin suosittu. Japanissa Mazda6 tunnetaan nimellä Mazda Atenza. Mazda6:n toinen sukupolvi esiteltiin vuonna 2007.
Mallivalikoima sisältää 4-ovisen sedanin, 5-ovisen hatchbackin ja farmarin. Mazda6 valmistetaan Ford CD3 -pohjalevylle. Autosta on saatavilla myös syksyllä 2004 esitelty urheilullinen MPS-versio. Japanissa MPS tunnetaan nimellä "Mazdaspeed Atenza" ja Yhdysvalloissa "Mazdaspeed6".
Ensimmäinen auto valmistui Hofun tehtaalta helmikuussa 2002. Tasan neljä vuotta ja yksi kuukausi myöhemmin autoja oli valmistettu jo miljoona kappaletta. Näin ollen Mazda6 oli nopeimmin miljoonan valmistetun auton rajan rikkonut Mazda-malli. Autoa valmistetaan Japanin tehtaan lisäksi Yhdysvalloissa Michiganissa (tuotanto alkoi lokakuussa 2002) ja Kiinassa, jossa valmistus alkoi tammikuussa 2006.
Maaliskuussa 2005 järjestetyssä Geneven autonäyttelyssä esiteltiin facelift-malli. Suomessa myynti alkoi saman vuoden kesäkuussa. Ulkonäöllisesti ero on muun muassa uusitussa jäähdyttäjän säleikössä ja uudelleen muotoilluissa puskureissa. Valikoimaan tuli myös kaksi uutta värivaihtoehtoa. Myös sisustukseen, kojelautaan ja mittaristoon tehtiin pieniä muutoksia. Keularakennetta muutettiin niin, että menestys EuroNCAP-törmäystestissä on aikaisempaa parempi. Samoin varusteita lisättiin, muun muassa DSC-ajonvakautusjärjestelmä, cd-soitin ja sähkötoimiset ikkunat tulivat vakiovarusteeksi kaikkiin malleihin. Samoin äänieristystä parannettiin korin jäykkyyttä kasvatettaessa. 2-litraisen bensiinimoottorin teho kasvoi hieman, samoin kuin kaikkien dieselmoottoreiden. Aikaisemman 4-portaisen automaatin tilalle tuli uusi 5-vaihteinen Activematic-automaattivaihteisto, jonka voi valita 2,0- ja 2,3-litraisten bensiinimoottoreiden yhteydessä.
Mazda6:n vuosimalli 2008 oli mallin toinen sukupolvi. Siinä käytettiin aikaisemmasta CD3-pohjalevystä kehitettyä CD3-2-pohjalevyä. Sitä käytettiin myös samanikäisessä Ford Mondeossa. Malli oli normaaliin tapaan aikaisempaa isompi pituudeltaan ja leveydeltään. Auton valmistus tapahtui Japanissa, mutta Pohjois-Amerikassa myytävät mallit valmistetaan Michiganissa.
Kolmas sukupolvi esiteltiin 2012 Moskovan autonäyttelyssä ja se perustuu Mazdan kehittämään SKYACTIV-teknologiaan. Kolmannen sukupolven muotoilu on aggressiivisempaa ja vie pidemmälle Mazda CX-5:ssä esiteltyä KODO-muotoilua. Mazda6:n kolmas sukupolvi on uusittu kaikilta osa-alueiltaan. Perusrakenne, alusta, kori, moottorit sekä vaihteistot ovat Mazdan oman kehitystyön tulosta ja uutena teknologiana henkilöautopuolella esitellään jarrutusenergian talteenottojärjestelmä i-ELOOP, joka perustuu sähkön varaamiseen kondensaattoriin.
Erikoista Mazdan moottoreissa on puristussuhde, 14:1 joka on bensiinimoottoreille ennätysmäisen korkea ja taas dieselmoottorille ennätysmäisen alhainen. Bensiinimoottorin korkea puristussuhde parantaa erityisesti hyötysuhdetta sekä alavääntöä. Dieselmoottoreissa taas alhainen puristussuhde pienentää haitallisia päästöjä, pienentää melutasoa ja mahdollistaa poikkeuksellisen laajan kierrosalueen.
Vaihteistovaihtoehtoina ovat 5- ja 6-vaihteinen manuaali sekä 4- tai 5-vaihteinen Activematic-automaatti. Mazda6 on ensisijaisesti etuvetoinen automalli. Nelivetoisen MPS:n lisäksi neliveto on saatavilla ainoastaan 2,3-litraisella moottorilla varustettuun farmarimalliin, "Sport Wagoniin".
Moottorivalikoima sisältää neljä nelisylinteristä bensiinimoottoria (tilavuudeltaan 1,8–2,3 litraa) sekä kaksi 2-litraista turbodieselmoottoria. Yhdysvaltojen markkinoilla auton moottorivalikoimaan kuuluu myös Ford Duratec V6-moottori.
Vakiovarusteita ovat muun muassa useat turvatyynyt, ABS-jarrut, hätäjarrutehostin ja ajonvakauden- ja luistoneston hallintajärjestelmät sekä ajotietokone. Ilmastointi on automaattinen lukuun ottamatta perusversion manuaali-ilmastointia.
Suomessa auto on voittanut useita testivoittoja, ja malli on menestynyt hyvin myös muualla maailmalla. Vuonna 2003 Mazda6 sijoittui toiselle sijalle "European Car of the Year" -listalla ja pääsi "Car and Driver" -lehden "Ten Best" -listalle. Samoin Mazda6 Sport Wagon -malli voitti Kanadan vuoden auton palkinnon "Best New Station Wagon" -kategoriassa. Vuonna 2005 Sport-sedan voitti Kanadassa "Best New Family Car" -luokan palkinnon.
Vuoden 2006 kevääseen mennessä Mazda6 on valmistajan ilmoituksen mukaan voittanut yhteensä 110 erilaista palkintoa.